Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τις διαρθρώσεις διαχείρισης του ευρωπαϊκού προγράμματος δορυφορικής ραδιοπλοήγησης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Είναι επιτακτική ανάγκη να ανατεθεί σε μία δημόσια αρχή η εποπτεία των φάσεων ανάπτυξης και εκμετάλλευσης του ευρωπαϊκού συστήματος δορυφορικής ραδιοπλοήγησης εξαιτίας του στρατηγικού του χαρακτήρα και της ανάγκης μέριμνας για την επαρκή υπεράσπιση και εκπροσώπηση του δημόσιου συμφέροντος.

Προς το σκοπό αυτό, προτείνεται η δημιουργία μιας εποπτικής αρχής (κεφάλαιο 1) και ενός κέντρου για την ασφάλεια και προστασία (κεφάλαιο 2).

Η εποπτική αρχή

Το άρθρο 2 ορίζει την αποστολή της εποπτικής αρχής καθώς και τα μέσα που της παρέχονται για την εκπλήρωση της αποστολής της.

Συνάπτει τη σύμβαση παραχώρησης με την κοινοπραξία που θα επιλεγεί κατά την ολοκλήρωση της φάσης ανάπτυξης του GALILEO, σύμφωνα με τη διαδικασία που προβλέπεται στο άρθρο 2-3) του καταστατικού της κοινής επιχείρησης GALILEO [1] και μεριμνά για την τήρηση από αυτή των υποχρεώσεων που απορρέουν από τη σύμβαση αυτή.

[1] Κανονισμός (ΕΚ) αριθ. 876/2002 του Συμβουλίου, της 21ης Μαΐου 2002, για τη δημιουργία της κινη´ς επιχείρησης GALILEO (ΕΕ L 138 της 28.5.2002, p. 1-8).

Διασφαλίζει τη διαχείριση και τον έλεγχο της χρήσης των κοινοτικών πόρων που θα χρησιμοποιηθούν στο πρόγραμμα.

Λαμβανομένης υπόψη της σπουδαιότητας της ασφάλειας και προστασίας του συστήματος, θα θεσπίσει με το κέντρο για την ασφάλεια και προστασία που αναφέρεται στο άρθρο 20 και τον ανάδοχο διαδικασίες με σκοπό την τήρηση των κανόνων στους τομείς αυτούς.

Χωρίς να τίθεται θέμα τροποποίησης των υφιστάμενων κανόνων, τα κράτη μέλη που έχουν καταθέσει στην Διεθνή Ένωση Τηλεπικοινωνιών φακέλους σχετικά με τη χρήση των συχνοτήτων που είναι αναγκαίες για τη λειτουργία του συστήματος θα διαβιβάσουν στην εποπτική αρχή το δικαίωμα παραχώρησης αποκλειστικής χρήσης στον ανάδοχο. Η εν λόγω αρχή θα αποτελεί τον αποκλειστικό του συνομιλητή στον εν λόγω τομέα, και θα αναλάβει να οργανώσει τις αναγκαίες διαδικασίες συντονισμού με τα κράτη μέλη.

Η εποπτική αρχή έχει ως ρόλο να επικουρεί την Επιτροπή στους τομείς που άπτονται της δορυφορικής ραδιοπλοήγησης, κυρίως δε στην περίπτωση που αποδειχθεί αναγκαία η θέσπιση νομοθετικών ή κανονιστικών μέτρων.

Το άρθρο 3 ορίζει ότι η εποπτική αρχή είναι κάτοχος ολόκληρου του ευρωπαϊκού συστήματος δορυφορικής ραδιοπλοήγησης, συμπεριλαμβανομένων των προϊόντων που θα αναπτυχθούν από τον ανάδοχο κατά τη φάση εγκατάστασης, εκτός εάν υπάρχουν ειδικές διατάξεις που προβλέπουν το αντίθετο στη σύμβαση παραχώρησης. Πράγματι, η κοινή επιχείρηση, ως κάτοχος όλων των υλικών και άυλων αγαθών τα οποία δημιουργούνται ή εκχωρούνται σε αυτήν κατά τη διάρκεια της φάσης ανάπτυξης δυνάμει του άρθρου 6 του καταστατικού της, θα μεταβιβάσει, κατά τη στιγμή της διάλυσής της στο τέλος της φάσης ανάπτυξης, την κυριότητα όλων αυτών των αγαθών στην εποπτική αρχή.

Η τελευταία, δυνάμει του άρθρου 3 παράγραφος 1 του παρόντος κανονισμού, θα εκχωρήσει στον ανάδοχο το δικαίωνα χρήσης αλλά όχι την κυριότητα, η οποία πρέπει να παραμείνει δημόσια. Αυτό δικαιολογείται κυρίως από το γεγονός ότι οι φάσεις ορισμού και ανάπτυξης του προγράμματος χρηματοδοτήθηκαν εξ ολοκλήρου από δημόσιους πόρους και ότι όλα τα στοιχεία τα οποία θα έχουν αναπτυχθεί με τον τρόπο αυτό θα τεθούν στη διάθεση του αναδόχου. Αυτό επίσης αποτελεί το αντάλλαγμα για το γεγονός ότι ένα σημαντικό μέρος της φάσης εγκατάστασης θα πρέπει να χρηματοδοτηθεί από κοινοτικές πιστώσεις.

Το άρθρο 4 αφορά το νομικό καθεστώς της εποπτικής αρχής. Η αρχή αυτή αποτελεί οργανισμό της Κοινότητας, το καθεστώς του οποίου είναι το ίδιο με εκείνο ενός ρυθμιστικού οργανισμού [2]. Διαθέτει νομική προσωπικότητα. Η έδρα της ορίζεται στις Βρυξέλλες και έχει τη δυνατότητα να ιδρύσει γραφεία εκτός της έδρας της. Μια τέτοια ενέργεια είναι δυνατόν να αποδειχθεί αναγκαία, για παράδειγμα, στην έδρα του φορέα που θα είναι επιφορτισμένος με την κατασκευή του συστήματος και στη συνέχεια στην έδρα του αναδόχου.

[2] Ανακοίνωση της Επιτροπής της 11ης Δεκεμβρίου 2002 (COM(2002)718 τελικό) και κανονισμός (ΕΚ, Ευρατόμ) αριθ. 2343/2002 της Επιτροπής της 19.11.2002.

Τα άρθρα 5 και 6 περιγράφουν τη σύνθεση, τη λειτουργία και την αποστολή του διοικητικού συμβουλίου το οποίο είναι το όργανο καθοδήγησης της εποπτικής αρχής, ο δε διευθυντής θα μεριμνά για την καθημερινή διαχείριση.

Δυνάμει του άρθρου 5, το διοικητικό συμβούλιο αποτελείται από 12 μέλη: 6 ορίζονται από την Επιτροπή και 6 από το Συμβούλιο.

Βάσει του άρθρου 6, το διοικητικό συμβούλιο είναι υπεύθυνο για τη λειτουργία της εποπτικής αρχής:

- Ορίζει τον διευθυντή, σύμφωνα με το άρθρο 7, επί του οποίου ασκεί πειθαρχική εξουσία.

- Εγκρίνει τον δημοσιονομικό κανονισμό της εποπτικής αρχής.

- Εγκρίνει το πρόγραμμα εργασίας, τον προϋπολογισμό και το οργανόγραμμα της εποπτικής αρχής.

- Εγκρίνει την ετήσια έκθεση δραστηριοτήτων.

- Καθορίζει το γλωσσικό καθεστώς της εποπτικής αρχής. εφόσον κριθεί αναγκαίο, δημιουργεί και συγκροτεί την επιστημονική και τεχνική επιτροπή στην οποία μπορεί να αναθέσει καθήκοντα μελετών και εμπειρογνωμοσύνης.

- Εγκρίνει τον εσωτερικό κανονισμό.

Τα άρθρα 7 και 8 αφορούν το διευθυντή της εποπτικής αρχής. Ο διευθυντής, τον οποίο ορίζει το διοικητικό συμβούλιο βάσει καταλόγου που προτείνει η Επιτροπή, είναι ο νόμιμος εκπρόσωπος της εποπτικής αρχής και διεκπεραιώνει την καθημερινή διαχείριση υπό τον έλεγχο διοικητικού συμβουλίου. Προετοιμάζει τις αποφάσεις και τα έγγραφα προς έγκριση από τον τελευταίο. Ασκεί την διοίκηση και διαχείριση του προσωπικού της εποπτικής αρχής.

Το άρθρο 9 προβλέπει ότι το διοικητικό συμβούλιο μπορεί να συγκροτήσει επιστημονική και τεχνική επιτροπή με σκοπό να θέσει στη διάθεση της εποπτικής αρχής τους καλύτερους εμπειρογνώμονες σε θέματα δορυφορικής ραδιοπλοήγησης και σε συναφείς τομείς ώστε να είναι κυρίως σε θέση να προεξοφλήσουν πιθανές μελλοντικές εξελίξεις των τεχνολογιών αυτών.

Τα άρθρα 10 έως 13 αφορούν τον προϋπολογισμό της εποπτικής αρχής, δηλαδή το περιεχόμενό του (άρθρο 10), τη διαδικασία έγκρισής του (άρθρο 11), την εκτέλεσή του (άρθρο 12) και τον εσωτερικό κανονισμό (άρθρο 13). Το άρθρο 14 αφορά τους ελέγχους για τη διαχείριση των πόρων που διατίθενται στην εποπτική αρχή εκ μέρους της υπηρεσίας καταπολέμησης της απάτης και του Ελεγκτικού Συνεδρίου.

Το άρθρο 15 προβλέπει την εφαρμογή του πρωτοκόλλου περί προνομιών και ασυλιών στην εποπτικής αρχής δεδομένου ότι η εποπτική αρχή είναι οργανισμός της Κοινότητας (άρθρο 4).

Το άρθρο 16 αφορά τον κανονισμό υπηρεσιακής κατάστασης του προσωπικού το οποίο υπάγεται στις διατάξεις που ισχύουν για τους μόνιμους υπαλλήλους και το λοιπό προσωπικό των Κοινοτήτων, το δε διοικητικό συμβούλιο, σε συμφωνία με την Επιτροπή, εγκρίνει τις αναγκαίες ρυθμίσεις εφαρμογής.

Το άρθρο 17 αφορά το καθεστώς συμβατικής και μη συμβατικής ευθύνης καθώς και εκείνο του προσωπικού της εποπτικής αρχής.

Το άρθρο 18 καθιστά εφαρμοστέα στην εποπτική αρχή την κοινοτική νομοθεσία σχετικά με την πρόσβαση στα έγγραφα και την προστασία των δεδομένων προσωπικού χαρακτήρα.

Το άρθρο 19 έχει ως στόχο να επιτρέψει στα κράτη τα οποία δεν είναι μέλη της Ευρωπαϊκής Ένωσης να συμμετάσχουν στην εποπτική αρχή με την προϋπόθεση να έχουν συνάψει σχετική συμφωνία με την Κοινότητα. Πράγματι, χώρες όπως η Νορβηγία ή η Ελβετία, πρέπει να έχουν το δικαίωμα να συμμετέχουν στην εποπτική αρχή επειδή έχουν συμμετάσχει στις προηγούμενες φάσεις του GALILEO συμβάλλοντας στο πρόγραμμα GALILEOSAT της Ευρωπαϊκής Υπηρεσίας Διαστήματος.

Το κέντρο για την ασφάλεια και προστασία

Το πρόγραμμα έχει ως αντικείμενο τη δημιουργία ενός ευρωπαϊκού συστήματος δορυφορικής ραδιοπλοήγησης το οποίο πρέπει να θεωρηθεί ως "ευαίσθητη" υποδομή από πλευράς ασφάλειας.

Η μέριμνα για την ασφάλεια του συστήματος αποσκοπεί στην προστασία του έναντι κακόβουλης (ή μη) προσβολής και στην αποφυγή της χρησιμοποίησής του για σκοπούς αντίθετους προς τα συμφέροντα της Ευρωπαϊκής Ένωσης και των κρατών μελών της.

Η επιδίωξη του στόχου αυτού απαιτεί τη δημιουργία μιας δομής λήψης αποφάσεων, μόνιμης και λειτουργικής η οποία θα αντιμετωπίζει τις διάφορες συνιστώσες της προβληματικής αυτής (στο εξής καλούμενη «κέντρο για την ασφάλεια και προστασία»).

Με το άρθρο 20 δημιουργείται, υπό την αιγίδα του Γενικού Γραμματέα του Συμβουλίου, με την επιφύλαξη των ενδεχόμενων αποφάσεων κατά την προσεχή διακυβερνητική διάσκεψη, ένα κέντρο για την ασφάλεια και προστασία που θα στελεχωθεί από μία μικρή, μόνιμη και επιχειρησιακή ανά πάσα στιγμή ομάδα.

Το άρθρο 21 απαριθμεί τα καθήκοντα του κέντρου για την ασφάλεια και προστασία. Πρέπει να μεριμνά για τις αποστολές εμπειρογνωμοσύνης που συνδέονται με την ασφάλεια και προστασία του συστήματος και θα συμμετέχει στην κατάρτιση και τήρηση του μελλοντικού επιχειρησιακού και κανονιστικού πλαισίου σε θέματα ασφάλειας και προστασίας. Θα πρέπει επίσης να είναι σε θέση να λαμβάνει σε πραγματικό χρόνο τα μέτρα που απαιτούνται σε περίπτωση κρίσης, ιδίως έναντι του φορέα λειτουργίας του συστήματος, σε συνεργασία με την εποπτική αρχή.

Το άρθρο 22 αναθέτει στο Γενικό Γραμματέα του Συμβουλίου τη μέριμνα για τον καθορισμό, σε συνεννόηση με την Επιτροπή, του τρόπου λειτουργίας του κέντρου αυτού του οποίου θα έχει την ευθύνη και στο οποίο θα εκπροσωπείται η Επιτροπή.

Εκτός από τη δημιουργία του κέντρου για την ασφάλεια και προστασία, το Συμβούλιο θα ζητήσει από το Coreper τη δημιουργία, σύμφωνα με το άρθρο 19 παράγραφος 3 του εσωτερικού κανονισμού [3] του Συμβουλίου, επιτροπής για την ασφάλεια και προστασία του ευρωπαϊκού συστήματος δορυφορικής ραδιοπλοήγησης. Η επιτροπή αυτή θα είναι επιφορτισμένη με τη διεκπεραίωση θεμάτων που αφορούν την ασφάλεια και προστασία του ευρωπαϊκού συστήματος δορυφορικής ραδιοπλοήγησης και εντάσσονται στις αρμοδιότητες του Συμβουλίου.

[3] ΕΕ L 230 της 28.8.2002, σ. 7.

2003/0177 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τις διαρθρώσεις διαχείρισης του ευρωπαϊκού προγράμματος δορυφορικής ραδιοπλοήγησης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής [4],

[4] ΕΕ C [...], [...], σ. [...].

τη γνώμη του Ευρωπαϊκού Κοινοβουλίου [5],

[5] ΕΕ C [...], [...], σ. [...].

Εκτιμώντας τα εξής:

(1) Τα Ευρωπαϊκά Συμβούλια της Κολωνίας (3 και 4 Ιουνίου 1999), της Feira (19 και 20 Ιουνίου 2000), της Νίκαιας (7 έως 11 Δεκεμβρίου 2000), της Στοκχόλμης (23 και 24 Μαρτίου 2001), του Laeken (14 και 15 Δεκεμβρίου 2001), της Βαρκελώνης (15 και 16 Μαρτίου 2002) και των Βρυξελλών (20 και 21 Μαρτίου 2003) υπογράμμισαν τον στρατηγικό χαρακτήρα του προγράμματος δορυφορικής ραδιοπλοήγησης GALILEO που χρηματοδοτείται από κοινού από την Ευρωπαϊκή ένωση και την Ευρωπαϊκή Υπηρεσία Διαστήματος.

(2) Κρίνεται επιτακτική η ανάγκη πλαισίωσης των φάσεων εγκατάστασης και εκμετάλλευσης του ευρωπαϊκού συστήματος δορυφορικής ραδιοπλοήγησης λόγω του στρατηγικού του χαρακτήρα και της ανάγκης μέριμνας για την αποτελεσματική υπεράσπιση και εκπροσώπηση του δημόσιου συμφέροντος.

(3) Το GALILEO είναι το πρώτο ευρωπαϊκό διαστημικό πρόγραμμα που χρηματοδοτεί και διαχειρίζεται η Ευρωπαϊκή Ένωση (με την Ευρωπαϊκή Υπηρεσία Διαστήματος). Θα επιτρέψει την ανάπτυξη αρκετών εφαρμογών στους τομείς που συνδέονται άμεσα ή έμμεσα με κοινοτικές πολιτικές, όπως για παράδειγμα οι μεταφορές (εντοπισμός και μέτρηση της ταχύτητας οχημάτων, ασφάλιση, διόδια σε αυτοκινητοδρόμους), η δικαιοσύνη (παρακολούθηση υπόπτων, καταπολέμηση της εγκληματικότητας), τα τελωνεία (επιτόπιοι έλεγχοι, ... ), η γεωργία (προσαρμογή της δόσης λιπασμάτων και φυτοφαρμάκων ανάλογα με το έδαφος, ... ), η αλιεία (έλεγχος της κίνησης τω σκαφών).

(4) Η εν λόγω κοινοτική δράση κρίνεται, συνεπώς, αναγκαία για την επίτευξη των στόχων αυτών, πλην όμως η Συνθήκη, λόγω απουσίας ειδικής πολιτικής στον υπό εξέταση τομέα του διαστήματος, δεν έχει προβλέψει συγκεκριμένες εξουσίες που απαιτούνται προς το σκοπό αυτό. Ενδείκνυται, συνεπώς, η προσφυγή στο άρθρο 308 για τη δημιουργία της εν λόγω εποπτικής αρχής και του κέντρου για την ασφάλεια και προστασία.

(5) Το Συμβούλιο έχει επανειλημμένα ταχθεί, και ιδίως στα συμπεράσματά του της 5ης Απριλίου 2001 και 26ης Μαρτίου 2002, υπέρ της συμμετοχής του ιδιωτικού τομέα στις φάσεις ανάπτυξης και εκμετάλλευσης του προγράμματος.

(6) Για την επίτευξη του στόχου αυτού, η εποπτική αρχή θα έχει τη δυνατότητα να συνάψει τη σύμβαση παραχώρησης με την κοινοπραξία η οποία θα επιλεγεί στο τέλος της φάσης ανάπτυξης του GALILEO και θα μεριμνά για την τήρηση από την κοινοπραξία των υποχρεώσεων - ιδίως της παροχής δημόσιας υπηρεσίας - που απορρέουν από τη σύμβαση παραχώρησης.

(7) Δεδομένου ότι θα πρέπει να έχει την κυριότητα των διαφόρων συνιστωσών του συστήματος, θα παραχωρήσει το δικαίωμα χρήσης στον ανάδοχο για τη διάρκεια της σύμβασης παραχώρησης.

(8) Η εποπτική αρχή θα έχει την ευθύνη να διασφαλίσει τη διαχείριση και τον έλεγχο της χρήσης των κοινοτικών πόρων που θα διατεθούν στο πρόγραμμα.

(9) Τα κράτη μέλη τα οποία έχουν καταθέσει στην Διεθνή Ένωση Τηλεπικοινωνιών φακέλους που αφορούν τη χρησιμοποίηση των συχνοτήτων που είναι αναγκαίες για τη λειτουργία του συστήματος κρίνεται αναγκαίο να μεταβιβάσουν στην εποπτική αρχή το δικαίωμα παραχώρησης της αποκλειστικής χρήσης στον ανάδοχο ώστε ο τελευταίος να είναι σε θέση να παράσχει τις απαιτούμενες υπηρεσίες βάσει της συγγραφής υποχρεώσεων και να διαθέτει στο πλαίσιο αυτό έναν ενιαίο συνομιλητή στην εποπτική αρχή.

(10) Η εποπτική αρχή θα δύναται να επικουρεί την Επιτροπή στους τομείς που αφορούν τη δορυφορική ραδιοπλοήγηση, ιδίως εφόσον κριθεί αναγκαία η λήψη νομοθετικών ή κανονιστικών μέτρων.

(11) Με τη διάλυση της κοινής επιχείρησης (στο πέρας της φάσης ανάπτυξης), αυτή θα μεταβιβάσει στην εποπτική αρχή την κυριότητα ολόκληρου του ευρωπαϊκού συστήματος δορυφορικής ραδιοπλοήγησης (EGNOS και GALILEO), συμπεριλαμβανομένων των στοιχείων που θα αναπτυχθούν από τον ανάδοχο κατά τη φάση εγκατάστασης. αυτό δικαιολογείται από το γεγονός ότι οι φάσεις προσδιορισμού και ανάπτυξης του προγράμματος χρηματοδοτήθηκαν εξ ολοκλήρου από δημόσιους πόρους και από το γεγονός ότι όλα τα στοιχεία που θα αναπτυχθούν στο πλαίσιο αυτό θα τεθούν στη διάθεση του αναδόχου. αυτό αποτελεί επίσης την αντιστάθμιση του γεγονότος ότι ένα σημαντικό μέρος της φάσης εγκατάστασης θα έπρεπε να χρηματοδοτηθεί από κοινοτικές πιστώσεις.

(12) Το νομικό καθεστώς της εποπτικής αρχής πρέπει να της επιτρέπει να ενεργεί ως νομικό πρόσωπο κατά την εκτέλεση της αποστολής της.

(13) Το διοικητικό συμβούλιο θα είναι το όργανο καθοδήγησης της εποπτικής αρχής, ο δε διευθυντής μεριμνά για την καθημερινή διαχείριση.

(14) Είναι αναγκαίο να προβλεφθεί η δυνατότητα δημιουργίας μιας επιστημονικής και τεχνικής επιτροπής, επιφορτισμένης με καθήκοντα μελετών και εμπειρογνωμοσύνης.

(15) Ο διευθυντής της εποπτικής αρχής θα είναι ο νόμιμος αντιπρόσωπος της εποπτικής αρχής και θα μεριμνά για την καθημερινή διαχείριση, υπό τον έλεγχο της διοικούσας επιτροπής.

(16) Οι δημοσιονομικές και χρηματοδοτικές διατάξεις που εφαρμόζονται στην εποπτική αρχή θα πρέπει να είναι σύμφωνες με τον κανονισμό (ΕΚ, Ευρατόμ) αριθ. 2343/2002 της Επιτροπής, της 23.12.2002, για τη θέσπιση δημοσιονομικού κανονισμού πλαισίου των οργανισμών που προβλέπονται στο άρθρο 185 του κανονισμού (ΕΚ, Ευρατόμ) αριθ.1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων.

(17) Τα κονδύλια που χορηγούνται στην εποπτική αρχή θα πρέπει να ελέγχονται από το Ελεγκτικό Συνέδριο και από την υπηρεσία καταπολέμησης της απάτης (OLAF).

(18) Το πρωτόκολλο περί προνομίων και ασυλιών θα πρέπει να εφαρμόζεται στην εποπτική αρχή δεδομένου ότι αποτελεί κοινοτικό οργανισμό.

(19) Το προσωπικό θα πρέπει να υπόκειται στις διατάξεις που ισχύουν για τους μόνιμους υπαλλήλους και το λοιπό προσωπικό των Κοινοτήτων.

(20) Η εποπτική αρχή πρέπει να συμμορφώνεται με την κοινοτική νομοθεσία όσον αφορά την πρόσβαση στα έγγραφα και την προστασία των φυσικών προσώπων έναντι της επεξεργασίας δεδομένων προσωπικού χαρακτήρα.

(21) Θα πρέπει να προβλεφθεί η δυνατότητα για τα κράτη τα οποία δεν είναι μέλη της Ευρωπαϊκής Ένωσης να συμμετάσχουν στην εποπτική αρχή, με την προϋπόθεση να έχουν συνάψει σχετική συμφωνία με την Κοινότητα, κυρίως όταν οι χώρες αυτές έχουν συμμετάσχει στις προηγούμενες φάσεις του GALILEO με τη συμβολή τους στο πρόγραμμα GALILEOSAT της Ευρωπαϊκής Υπηρεσίας Διαστήματος.

(22) Το ευρωπαϊκό σύστημα δορυφορικής ραδιοπλοήγησης πρέπει να θεωρηθεί ως "ευαίσθητη" υποδομή από απόψεως ασφάλειας και προστασίας.

(23) Θα πρέπει να εξασφαλιστεί η ασφάλεια και προστασία του συστήματος έναντι κακόβουλων (ή μη) πράξεων και να αποφευχθεί η χρησιμοποίησή του για σκοπούς αντίθετους προς τα συμφέροντα της Ευρωπαϊκής Ένωσης και των κρατών μελών της.

(24) Η επιδίωξη του στόχου αυτού απαιτεί τη δημιουργία μιας δομής λήψης αποφάσεων, μόνιμης και λειτουργικής η οποία θα αντιμετωπίζει τις διάφορες συνιστώσες της προβληματικής αυτής.

(25) Η εν λόγω λειτουργική διάρθρωση, που φέρει το όνομα κέντρο για την ασφάλεια και προστασία, θα πρέπει κυρίως να είναι ικανή να λαμβάνει σε πραγματικό χρόνο τα απαιτούμενα μέτρα σε περίπτωση κρίσης, διαβιβάζοντας στον φορέα λειτουργίας τις απαιτούμενες εντολές (για παράδειγμα, δημιουργία παρασίτων ή διακοπή του σήματος). παράλληλα, θα διασφαλίζει τη διεπαφή με τις αρχές ασφαλείας (ευρωπαϊκές, κρατών μελών, τρίτων χωρών και του ΝΑΤΟ) και με τον φορέα λειτουργίας.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφάλαιο 1 : Η Εποπτική αρχή

Άρθρο πρώτο

Αντικείμενο

Συστήνεται εποπτική αρχή η οποία έχει ως αποστολή την διασφάλιση της διαχείρισης του δημοσίου συμφέροντος σχετικά με το ευρωπαϊκό πρόγραμμα δορυφορικής ραδιοπλοήγησης.

Άρθρο 2

Καθήκοντα

Για την επίτευξη του στόχου που αναφέρεται στο άρθρο 1, η εποπτική αρχή ασκεί τα ακόλουθα καθήκοντα:

- λειτουργεί ως εκχωρούσα αρχή σε σχέση με τον ιδιωτικό ανάδοχο ο οποίος είναι επιφορτισμένος με την υλοποίηση και διαχείριση των φάσεων εγκατάστασης και εκμετάλλευσης του προγράμματος. στο πλαίσιο αυτό, συνάπτει με τον ανάδοχο τη σύμβαση παραχώρησης. μεριμνά για την τήρηση εκ μέρους του αναδόχου της σύμβασης παραχώρησης και της συνημμένης συγγραφής υποχρεώσεων. παραχωρεί στον ανάδοχο το δικαίωμα χρήσης για τη διάρκεια παραχώρησης των ενσώματων και ασώματων στοιχείων που αναφέρονται στην παράγραφο 1 του άρθρου 3.

- διαχειρίζεται τους πόρους που διατίθενται στο ευρωπαϊκό πρόγραμμα δορυφορικής ραδιοπλοήγησης κατά τη διάρκεια των φάσεων οι οποίες διαδέχονται τη φάση ανάπτυξης.

- επικουρεί το κέντρο για την ασφάλεια και προστασία που προβλέπεται στο άρθρο 22 στον έλεγχο της τήρησης εκ μέρους του αναδόχου των κανόνων ασφαλείας.

- ενεργεί ως θεματοφύλακας όλων των συχνοτήτων που είναι αναγκαίες για τη λειτουργία του συστήματος και διασφαλίζει το συντονισμό των δράσεων των κρατών μελών προς το σκοπό αυτό. είναι ο συνομιλητής του αναδόχου σε θέματα χρήσης των συχνοτήτων αυτών.

- επικουρεί την Επιτροπή προετοιμάζοντας τα μέτρα που πρέπει να ληφθούν για την εφαρμογή του ευρωπαϊκού προγράμματος δορυφορικής ραδιοπλοήγησης και της παρέχει την αναγκαία τεχνική, επιστημονική και διοικητική στήριξη για την διεκπεραίωση των καθηκόντων της.

- δύναται να διεκπεραιώσει καθήκοντα εκτέλεσης του προϋπολογισμού, που της ανατίθενται από την Επιτροπή, τα οποία συνδέονται με το ευρωπαϊκό πρόγραμμα δορυφορικής ραδιοπλοήγησης σύμφωνα με τις διατάξεις του άρθρου 54 παράγραφος 2 στοιχείο β του δημοσιονομικού κανονισμού που εφαρμόζεται στον προϋπολογισμό της Ευρωπαϊκής Ένωσης.

Άρθρο 3

Κυριότητα

1. Εκτός εάν στη σύμβαση παραχώρησης υπάρχουν διατάξεις περί του αντιθέτου, η εποπτική αρχή έχει την κυριότητα όλων των υλικών και άϋλων αγαθών που της εκχωρούνται από την κοινή επιχείρηση GALILEO κατά τη λήξη της φάσης ανάπτυξης και των στοιχείων που θα δημιουργηθούν ή θα αναπτυχθούν από τον ανάδοχο κατά τις φάσεις εγκατάστασης και εκμετάλλευσης.

2. Οι κανόνες για τις μεταβιβάσεις κυριότητας που θα προκύψουν θεσπίζονται, όσον αφορά την κοινή επιχείρηση, κατά τη διαδικασία διάλυσης σύμφωνα με το άρθρο 21 του καταστατικού της κοινής επιχείρησης GALILEO που προσαρτάται στον κανονισμό (ΕΚ) αριθ. 876/2002 και, όσον αφορά τον ανάδοχο, στη σύμβαση παραχώρησης.

Άρθρο 4

Νομικό καθεστώς, έδρα, τοπικά γραφεία

1. Η εποπτική αρχή είναι κοινοτικός οργανισμός και διαθέτει νομική προσωπικότητα.

2. Σε κάθε κράτος μέλος, η εποπτική αρχή διαθέτει τη ευρύτερη δυνατή δικαιοπρακτική ικανότητα η οποία αναγνωρίζεται από την εθνική νομοθεσία στα νομικά πρόσωπα. Διαθέτει ιδίως ικανότητα απόκτησης και εκποίησης κινητών και ακίνητων αγαθών και παράστασης στο Δικαστήριο.

3. Η έδρα της εποπτικής αρχής βρίσκεται στις Βρυξέλλες. Η εποπτική αρχή έχει τη δυνατότητα να ιδρύει τοπικά γραφεία στα κράτη μέλη, με την επιφύλαξη της σύμφωνης γνώμης των τελευταίων.

4. Η εποπτική αρχή εκπροσωπείται από το διευθυντή της.

Άρθρο 5

Το διοικητικό συμβούλιο

1. Η εποπτική αρχή διαθέτει ένα διοικητικό συμβούλιο το οποίο εκτελεί τα καθήκοντα που απαριθμούνται στο άρθρο 6. Παράλληλα, το διοικητικό συμβούλιο επικουρεί και ελέγχει τον διευθυντή στην εκτέλεση των καθηκόντων του.

2. Το διοικητικό συμβούλιο αποτελείται από 12 μέλη. Έξι ορίζονται από την Επιτροπή, και έξι από το Συμβούλιο της Ευρωπαϊκής Ένωσης. Η διάρκεια της θητείας τους είναι πενταετής και δύναται να ανανεωθεί άπαξ.

3. Το διοικητικό συμβούλιο εκλέγει έναν πρόεδρο και έναν αντιπρόεδρο μεταξύ των μελών του. Ο αντιπρόεδρος αντικαθιστά αυτοδικαίως τον πρόεδρο σε περίπτωση αδυναμίας του τελευταίου να ασκήσει τα καθήκοντά του. Οι θητείες του προέδρου και του αντιπροέδρου είναι δυόμισι έτη, με δυνατότητα ανανέωσης. Οι θητείες του προέδρου και του αντιπροέδρου λήγουν σε κάθε περίπτωση εφόσον αυτοί παύσουν να είναι μέλη του διοικητικού συμβουλίου.

4. Οι συνεδριάσεις του διοικητικού συμβουλίου συγκαλούνται από τον πρόεδρό του. Ο διευθυντής της εποπτικής αρχής συμμετέχει στις συζητήσεις. Προβλέπονται δυο τουλάχιστον τακτικές συνεδριάσεις του διοικητικού συμβουλίου. Το διοικητικό συμβούλιο συνεδριάζει επίσης, με πρωτοβουλία του προέδρου του ή μετά από αίτηση τουλάχιστον του ενός τρίτου των μελών του. Το διοικητικό συμβούλιο μπορεί να προσκαλέσει στις συνεδριάσεις με καθεστώς παρατηρητή κάθε πρόσωπο του οποίου η γνώμη δύναται να παρουσιάζει ενδιαφέρον. Τα μέλη του διοικητικού συμβουλίου δύνανται, με την επιφύλαξη των διατάξεων του εσωτερικού του κανονισμού, να επικουρούνται από συμβούλους ή εμπειρογνώμονες. Η εποπτική αρχή παρέχει γραμματειακή υποστήριξη στο διοικητικό συμβούλιο.

5. Το διοικητικό συμβούλιο λαμβάνει τις αποφάσεις του με την πλειοψηφία των δυο τρίτων των μελών του.

Κάθε μέλος διαθέτει μια ψήφο. Ο διευθυντής της εποπτικής αρχής δεν λαμβάνει μέρος στην ψηφοφορία.

Ο εσωτερικός κανονισμός καθορίζει αναλυτικά τις λεπτομέρειες της ψηφοφορίας, κυρίως δε τους όρους εκπροσώπησης μέλους από άλλο μέλος, καθώς και τους κανόνες σχετικά με την απαρτία, εφόσον είναι αναγκαίο.

Άρθρο 6

Τα καθήκοντα του διοικητικού συμβουλίου

1. Το διοικητικό συμβούλιο διορίζει το διευθυντή σύμφωνα με το άρθρο 7 παράγραφος 2.

2. Το διοικητικό συμβούλιο εγκρίνει, πριν από τις 30 Σεπτεμβρίου εκάστου έτους, και αφού λάβει τη γνώμη της Επιτροπής, το πρόγραμμα εργασίας της εποπτικής αρχής για το προσεχές έτος και το διαβιβάζει στο Ευρωπαϊκό Κοινοβούλιο, το Συμβούλιο και στην Επιτροπή. το εν λόγω πρόγραμμα εργασίας εγκρίνεται με την επιφύλαξη της ετήσιας διαδικασίας του προϋπολογισμού.

3. Το διοικητικό συμβούλιο ασκεί τις αρμοδιότητές του επί του προϋπολογισμού σύμφωνα με τα άρθρα 10, 11 και 12.

4. Το διοικητικό συμβούλιο αποφασίζει, αφού λάβει τη σύμφωνη γνώμη της Επιτροπής, για την αποδοχή κληροδοτημάτων, δωρεών και επιχορηγήσεων που προέρχονται από άλλες πηγές της Κοινότητας.

5. Το διοικητικό συμβούλιο ασκεί την πειθαρχική του εξουσία επί του διευθυντή.

6. Το διοικητικό συμβούλιο καθορίζει την οργανωτική δομή της εποπτικής αρχής και αποφασίζει την πολιτική της εποπτικής αρχής σε θέματα προσωπικού σύμφωνα με το άρθρο 16 παράγραφος 1.

7. Το διοικητικό συμβούλιο αποφασίζει τις ειδικές διατάξεις που είναι αναγκαίες για την εφαρμογή του δικαιώματος πρόσβασης στα έγγραφα της εποπτικής αρχής, σύμφωνα με το άρθρο 18.

8. Το διοικητικό συμβούλιο εγκρίνει ετήσια έκθεση για τις δραστηριότητες και τις προοπτικές της εποπτικής αρχής και τη διαβιβάζει, το αργότερο στις 15 Ιουνίου στο Ευρωπαϊκό Κοινοβούλιο, το Συμβούλιο, την Επιτροπή, την Ευρωπαϊκή Οικονομική και Κοινωνική Επιτροπή και στο Ελεγκτικό Συνέδριο.

9. Η εποπτική αρχή διαβιβάζει ετησίως στην αρμόδια επί του προϋπολογισμού αρχή κάθε ενδεδειγμένη πληροφορία σχετικά με τα αποτελέσματα των διαδικασιών αξιολόγησης.

10. Το διοικητικό συμβούλιο θεσπίζει τον εσωτερικό του κανονισμό.

11. Το διοικητικό συμβούλιο θεσπίζει το γλωσσικό καθεστώς της εποπτικής αρχής.

Άρθρο 7

Ο διευθυντής

1. Η διαχείριση της εποπτικής αρχής ανατίθεται στον διευθυντή της ο οποίος ασκεί τα καθήκοντά του κατά τρόπο ανεξάρτητο. Με την επιφύλαξη των αντίστοιχων αρμοδιοτήτων της Επιτροπής και του διοικητικού συμβουλίου, ο διευθυντής δε ζητεί ούτε δέχεται οδηγίες από οιαδήποτε κυβέρνηση ή οργανισμό.

2. Ο διευθυντής διορίζεται - με βάση την αξία του, τις ικανότητές του και την πείρα του, από κατάλογο υποψηφίων που προτείνει η Επιτροπή - ή ανακαλείται από το διοικητικό συμβούλιο. Το διοικητικό συμβούλιο λαμβάνει την απόφασή του με πλειοψηφία των τριών τετάρτων των μελών του. Η θητεία του διευθυντή είναι πενταετής και δύναται να παραταθεί άπαξ το πολύ για πέντε έτη.

3. Το Ευρωπαϊκό Κοινοβούλιο ή το Συμβούλιο δύνανται να ζητήσουν από το διευθυντή να υποβάλει έκθεση των πεπραγμένων του.

Άρθρο 8

Τα καθήκοντα του διευθυντή

1. Ο διευθυντής εκπροσωπεί την εποπτική αρχή και είναι επιφορτισμένος με τη διαχείρισή της.

2. Ο διευθυντής προετοιμάζει τις εργασίες του διοικητικού συμβουλίου και συμμετέχει στις εργασίες του χωρίς δικαίωμα ψήφου.

3. Ο διευθυντής μεριμνά για την εφαρμογή του ετήσιου προγράμματος εργασίας της εποπτικής αρχής υπό τον έλεγχο του διοικητικού συμβουλίου.

4. Ο διευθυντής λαμβάνει τα αναγκαία μέτρα, κυρίως όσον αφορά τη θέσπιση εσωτερικών διοικητικών οδηγιών και τη δημοσίευση ανακοινώσεων, για τη διασφάλιση της λειτουργίας της εποπτικής αρχής σύμφωνα προς τον παρόντα κανονισμό.

5. Ο διευθυντής καταρτίζει την προσωρινή κατάσταση εσόδων και δαπανών της εποπτικής αρχής κατ'εφαρμογήν του άρθρου 11 και εκτελεί τον προϋπολογισμό της εποπτικής αρχής σύμφωνα με το άρθρο 12.

6. Ο διευθυντής καταρτίζει ετησίως σχέδιο γενικής έκθεσης και το υποβάλλει στο διοικητικό συμβούλιο.

7. Ο διευθυντής ασκεί σε σχέση με το προσωπικό της εποπτικής αρχής τις εξουσίες που προβλέπονται στο άρθρο 16.

8. Με την έγκριση του διοικητικού συμβουλίου, δύναται να λάβει αποφάσεις σχετικά με την ίδρυση τοπικών γραφείων στα κράτη μέλη, σύμφωνα με το άρθρο 4.

Άρθρο 9

Η επιστημονική και τεχνική επιτροπή

1. Το διοικητικό συμβούλιο δύναται να συστήσει επιστημονική και τεχνική επιτροπή της οποίας ορίζει τα μέλη και τον πρόεδρο μεταξύ των εμπειρογνωμόνων στους τομείς στους οποίους καλείται να αποφανθεί.

2. Με αίτηση του διοικητικού συμβουλίου, η επιστημονική και οικονομική επιτροπή δύναται να κληθεί:

- να γνωμοδοτήσει για τεχνικά θέματα ή για προτάσεις που συνεπάγονται σημαντική μεταβολή στην έννοια του ευρωπαϊκού συστήματος δορυφορικής ραδιοπλοήγησης.

- να υποβάλει συστάσεις για τον εκσυγχρονισμό του συστήματος.

- να διεκπεραιώσει κάθε άλλο καθήκον αναγκαίο για την ανάπτυξη της εμπειρογνωμοσύνης στον τομέα της δορυφορικής ραδιοπλοήγησης.

3. Με την επιφύλαξη έγκρισης από το διοικητικό συμβούλιο, η επιστημονική και τεχνική επιτροπή θεσπίζει τον εσωτερικό κανονισμό της.

Άρθρο 10

Ο προϋπολογισμός της εποπτικής αρχής

1. Όλα τα έσοδα και οι δαπάνες της εποπτικής αρχής αποτελούν αντικείμενο προβλέψεων για κάθε οικονομικό έτος, το οποίο συμπίπτει με το ημερολογιακό έτος, και οι οποίες εγγράφονται στον προϋπολογισμό της.

2. Ο προϋπολογισμός είναι ισοσκελισμένος από πλευράς εσόδων και δαπανών.

3. Τα έσοδα της εποπτικής αρχής περιλαμβάνουν, με την επιφύλαξη άλλων εσόδων και τελών που πρόκειται να καθοριστούν, επιδότηση της Κοινότητας η οποία εγγράφεται στον γενικό προϋπολογισμό της Ευρωπαϊκής Κοινότητας με σκοπό να εξασφαλίσει τον ισοσκελισμό μεταξύ εσόδων και δαπανών.

4. Οι δαπάνες της εποπτικής αρχής περιλαμβάνουν κυρίως την αμοιβή του προσωπικού, τις διοικητικές δαπάνες και τις δαπάνες υποδομής, τα έξοδα λειτουργίας και τα έξοδα σχετικά με τη λειτουργία της επιστημονικής και τεχνικής επιτροπής και τις δημόσιες συμβάσεις και τις συμβάσεις επιδότησης που συνάπτονται από την εποπτική αρχή για την εφαρμογή του ευρωπαϊκού προγράμματος ραδιοφωνικής ραδιοπλοήγησης.

Άρθρο 11

Κατάρτιση του προϋπολογισμού

1. Κάθε έτος, το διοικητικό συμβούλιο, βάσει σχεδίου που εκπονεί ο διευθυντής, καταρτίζει την προσωρινή κατάσταση εσόδων και δαπανών της εποπτικής αρχής για το επόμενο οικονομικό έτος. Η εν λόγω κατάσταση, που περιλαμβάνει σχέδιο καταλόγου του προσωπικού, διαβιβάζεται από το διοικητικό συμβούλιο στην Επιτροπή, το αργότερο στις 31 Μαρτίου.

2. Η προσωρινή κατάσταση διαβιβάζεται από την Επιτροπή στο Ευρωπαϊκό Κοινοβούλιο και το Συμβούλιο (εφεξής καλούμενες «η αρμόδια αρχή του προϋπολογισμού») με το προσχέδιο του γενικού προϋπολογισμού της Ευρωπαϊκής Ένωσης.

3. Βάσει της προσωρινής κατάστασης, η Επιτροπή εγγράφει στο προσχέδιο του ου γενικού προϋπολογισμού της Ευρωπαϊκής Ένωσης τις προβλέψεις που θεωρεί αναγκαίες όσον αφορά τον πίνακα προσωπικού και το ποσόν της επιδότησης που αναλαμβάνεται από το γενικό προϋπολογισμό σύμφωνα με το άρθρο 272 της Συνθήκης.

4. Η αρμόδια αρχή του προϋπολογισμού εγκρίνει τις πιστώσεις στο πλαίσιο της επιδότησης που προορίζεται για την εποπτική αρχή.

Η αρμόδια αρχή του προϋπολογισμού εγκρίνει τον πίνακα προσωπικού της εποπτικής αρχής.

5. Ο προϋπολογισμός της εποπτικής αρχής εγκρίνεται από το διοικητικό συμβούλιο. Καθίσταται οριστικός μετά την οριστική έγκριση του γενικού προϋπολογισμού της Ευρωπαϊκής Ένωσης. Εφόσον είναι αναγκαίο, τροποποιείται αναλόγως.

Άρθρο 12

Εκτέλεση του προϋπολογισμού

1. Ο διευθυντής εκτελεί τον προϋπολογισμό της εποπτικής αρχής .

2. Το αργότερο την 1η Μαρτίου που ακολουθεί τη λήξη του οικονομικού έτους, ο υπόλογος της εποπτικής αρχής κοινοποιεί τους προσωρινούς λογαριασμούς στον υπόλογο της Επιτροπής, συνοδευόμενους από την έκθεση δημοσιονομικής και χρηματοδοτικής διαχείρισης του οικονομικού έτους. Ο υπόλογος της Επιτροπής προβαίνει στην ενοποίηση των προσωρινών λογαριασμών των κοινοτικών οργάνων και των αποκεντρωμένων οργανισμών σύμφωνα με το άρθρο 128 του γενικού δημοσιονομικού κανονισμού.

3. Το αργότερο στις 31 Μαρτίου που ακολουθεί τη λήξη του οικονομικού έτους, ο υπόλογος της Επιτροπής διαβιβάζει τους προσωρινούς λογαριασμούς της εποπτικής αρχής, συνοδευόμενους από την έκθεση δημοσιονομικής και χρηματοδοτικής διαχείρισης του οικονομικού έτους, στο Ελεγκτικό Συνέδριο. Η έκθεση δημοσιονομικής και χρηματοδοτικής διαχείρισης του οικονομικού έτους διαβιβάζεται επίσης στο Ευρωπαϊκό Κοινοβούλιο και στο Συμβούλιο.

4. Με την παραλαβή των παρατηρήσεων του Ελεγκτικού Συνεδρίου για τους προσωρινούς λογαριασμούς της εποπτικής αρχής, σύμφωνα με τις διατάξεις του άρθρου 129 του γενικού δημοσιονομικού κανονισμού, ο διευθυντής καταρτίζει τους οριστικούς λογαριασμούς της εποπτικής αρχής μ εδική του ευθύνη και τους διαβιβάζει για γνωμοδότηση στο διοικητικό συμβούλιο.

5. Το διοικητικό συμβούλιο γνωμοδοτεί επί των οριστικών λογαριασμών της εποπτικής αρχής.

6. Ο διευθυντής διαβιβάζει τους οριστικούς λογαριασμούς και τη γνωμοδότηση του διοικητικού συμβουλίου, το αργότερο την 1η Ιουλίου που ακολουθεί τη λήξη του οικονομικού έτους, στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο.

7. Οι οριστικοί λογαριασμοί δημοσιεύονται.

8. Ο διευθυντής αποστέλλει στο Ελεγκτικό Συνέδριο απάντηση επί των παρατηρήσεών του τελευταίου, το αργότερο στις 30 Σεπτεμβρίου. Την απάντηση αυτή διαβιβάζει επίσης στο διοικητικό συμβούλιο.

9. Ο διευθυντής υποβάλλει στο Ευρωπαϊκό Κοινοβούλιο, μετά από αίτηση του τελευταίου, όπως προβλέπεται στο άρθρο 146 παράγραφος 3 του γενικού δημοσιονομικού κανονισμού, κάθε αναγκαία πληροφορία για την ορθή διεξαγωγή της διαδικασίας απαλλαγής για το υπό εξέταση οικονομικό έτος.

10. Το Ευρωπαϊκό Κοινοβούλιο, μετά από σύσταση του Συμβουλίου, το οποίο αποφασίζει με ειδική πλειοψηφία, χορηγεί, πριν από τις 30 Απριλίου του έτους Ν + 2, απαλλαγή στο διευθυντή για την εκτέλεση του προϋπολογισμού του οικονομικού έτους Ν.

Άρθρο 13

Δημοσιονομικός κανονισμός

Οι δημοσιονομικές διατάξεις που εφαρμόζονται στην εποπτική αρχή αποφασίζονται από το διοικητικό συμβούλιο, μετά από διαβουλεύσεις με την Επιτροπή. Δεν επιτρέπεται να αποκλίνουν από τον κανονισμό (ΕΚ, Ευρατόμ) αριθ. 2343/2002 της Επιτροπής της 23.12.2002 για τη θέσπιση δημοσιονομικού κανονισμού πλαισίου των κοινοτικών οργανισμών του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, παρά μόνον εφόσον το επιβάλλουν οι ειδικές απαιτήσεις λειτουργίας της εποπτικής αρχής και με προηγούμενη σύμφωνη γνώμη της Επιτροπής.

Άρθρο 14

Καταπολέμηση της απάτης

1. Για την καταπολέμηση της απάτης, της διαφθοράς και άλλων παράνομων πράξεων, εφαρμόζονται άνευ περιορισμού οι διατάξεις του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999 σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF).

2. Η εποπτική αρχή συμμορφώνεται με τη διοργανική συμφωνία της 25ης Μαΐου 1999 σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και θεσπίζει άμεσα τις κατάλληλες διατάξεις οι οποίες εφαρμόζονται σε όλο το προσωπικό της εποπτικής αρχής.

3. Οι αποφάσεις χρηματοδότησης, οι συμφωνίες και οι εκτελεστικές πράξεις που απορρέουν, προβλέπουν ρητά ότι το Ελεγκτικό Συνέδριο και η OLAF δύνανται, εφόσον είναι αναγκαίο, να διενεργούν επιτόπιο έλεγχο των δικαιούχων των πιστώσεων της εποπτικής αρχής καθώς και των υπαλλήλων που είναι υπεύθυνοι για τη διάθεση των πιστώσεων αυτών.

Άρθρο 15

Προνόμια και ασυλίες

Το πρωτόκολλο για τα προνόμια και τις ασυλίες των Ευρωπαϊκών Κοινοτήτων εφαρμόζεται στην εποπτική αρχή.

Άρθρο 16

Προσωπικό

1. Στο προσωπικό της εποπτικής αρχής εφαρμόζονται ο κανονισμός υπηρεσιακής κατάστασης των μονίμων υπαλλήλων των Ευρωπαϊκών Κοινοτήτων, το καθεστώς που ισχύει για το λοιπό προσωπικό των Ευρωπαϊκών Κοινοτήτων και οι κανόνες που θεσπίζονται από κοινού από τα όργανα των Ευρωπαϊκών Κοινοτήτων για την εφαρμογή του ανωτέρω κανονισμού και καθεστώτος. Το διοικητικό συμβούλιο, με σύμφωνη γνώμη της Επιτροπής, εγκρίνει τις αναγκαίες λεπτομέρειες εφαρμογής.

2. Με την επιφύλαξη του άρθρου 8, οι αρμοδιότητες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης καθώς και από το καθεστώς που εφαρμόζεται στο λοιπό προσωπικό, ασκούνται από την εποπτική αρχή σε σχέση με το προσωπικό της.

3. Το προσωπικό της εποπτικής αρχής αποτελείται από υπαλλήλους που ορίζονται ή αποσπώνται από την Επιτροπή ή από τα κράτη μέλη σε προσωρινή βάση και από άλλο προσωπικό το οποίο προσλαμβάνεται ανάλογα με τις ανάγκες από την εποπτική αρχή για τη διεκπεραίωση των καθηκόντων της.

Άρθρο 17

Ευθύνη

1. Η συμβατική ευθύνη της εποπτικής αρχής διέπεται από το δίκαιο που εφαρμόζεται στην υπό εξέταση σύμβαση. Το Δικαστήριο είναι αρμόδιο να επιλαμβάνεται των διαφόρων θεμάτων δυνάμει οιασδήποτε ρήτρας διαιτησίας η οποία περιλαμβάνεται σε συμβάσεις τις οποίες συνάπτει η εποπτική αρχή.

2. Σε περίπτωση μη συμβατικής ευθύνης, η εποπτική αρχή αποκαθιστά, σύμφωνα με τις κοινές γενικές αρχές στο δίκαιο των κρατών μελών, τις βλάβες οι οποίες προκαλούνται από τις υπηρεσίες της ή από το προσωπικό της κατά την άσκηση των καθηκόντων τους. Το Δικαστήριο είναι αρμόδιο για διαφορές οι οποίες αφορούν την αποκατάσταση τέτοιου είδους βλαβών.

3. Η προσωπική ευθύνη των υπαλλήλων της έναντι της εποπτικής αρχής διέπεται από τις διατάξεις του κανονισμού υπηρεσιακής κατάστασης ή του καθεστώτος οι οποίες εφαρμόζονται στους υπαλλήλους αυτούς.

4. Το Δικαστήριο είναι αρμόδιο για τις διαφορές οι οποίες αφορούν την αποκατάσταση των βλαβών που αναφέρονται στην παράγραφο 3.

Άρθρο 18

Πρόσβαση στα έγγραφα και προστασία δεδομένων προσωπικού χαρακτήρα

1. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου της 30ής Μαΐου 2001 σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής εφαρμόζεται στα έγγραφα τα οποία έχει στην κατοχή της η εποπτική αρχή.

2. Το διοικητικό συμβούλιο θεσπίζει τις πρακτικές λεπτομέρειες εφαρμογής του κανονισμού (ΕΚ) αριθ. 1049/2001 εντός προθεσμίας έξι μηνών από την ημερομηνία έναρξης ισχύος του κανονισμού (ΕΚ) αριθ. ... σχετικά με τις διαρθρώσεις διαχείρισης του ευρωπαϊκού προγράμματος δορυφορικής ραδιοπλοήγησης.

3. Οι αποφάσεις που λαμβάνονται από την εποπτική αρχή κατ'εφαρμογήν του άρθρου 8 του κανονισμού (ΕΚ) αριθ. 1049/2001 είναι δυνατόν να αποτελέσουν αντικείμενο καταγγελίας ενώπιον του διαμεσολαβητή ή προσφυγής ενώπιον του Δικαστηρίου, σύμφωνα με τους όρους που προβλέπονται αντίστοιχα στα άρθρα 195 και 230 της Συνθήκης.

4. Η επεξεργασία δεδομένων προσωπικού χαρακτήρα εκ μέρους της εποπτικής αρχής υπόκειται στις διατάξεις του κανονισμού (ΕΚ) αριθ.45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών.

Άρθρο 19

Συμμετοχή τρίτων χωρών

Η εποπτική αρχή είναι ανοικτή στη συμμετοχή χωρών που δεν είναι μέλη της Ευρωπαϊκής Ένωσης και οποίες έχουν συνάψει σχετικές συμφωνίες με την Κοινότητα.

Στο πλαίσιο των συναφών διατάξεων των συμφωνιών αυτών, εκπονούνται ρυθμίσεις οι οποίες διευκρινίζουν κυρίως τη φύση, την έκταση και τις λεπτομέρειες της συμμετοχής των χωρών αυτών στις εργασίες της εποπτικής αρχής, συμπεριλαμβανομένων των διατάξεων σχετικά με τις χρηματοδοτικές συνεισφορές και το προσωπικό.

Κεφάλαιο 2 : Το κέντρο για την ασφάλεια και προστασία

Άρθρο 20

Συγκρότηση του κέντρου για την ασφάλεια και προστασία

Δημιουργείται υπό τον Γενικό Γραμματέα του Συμβουλίου ένα μόνιμο και επιχειρησιακό κέντρο για την ασφάλεια και προστασία.

Άρθρο 21

Αποστολή του κέντρου για την ασφάλεια και προστασία

Η αποστολή του κέντρου για την ασφάλεια και προστασία είναι :

- να παρέχει οδηγίες στον φορέα λειτουργίας του GALILEO ώστε να εξασφαλίζει την ασφάλεια και προστασία, κυρίως για να τον υποχρεώνει να λαμβάνει μέτρα παρεμβολής ή διακοπής των σημάτων τα οποία απαιτούνται σε περίπτωση κρίσης.

- να συμβάλλει στις δράσεις οι οποίες σχετίζονται με την ασφάλεια του ευρωπαϊκού συστήματος ραδιοπλοήγησης, ιδιαίτερα δε να παρακολουθεί τις προδιαγραφές του συστήματος (αρχιτεκτονική και ασφάλεια των συνιστωσών του συστήματος).

- να παρέχει, εφόσον είναι αναγκαίο και με την επιφύλαξη του άρθρου 300 της συνθήκης ΕΚ, στην Επιτροπή τεχνική εμπειρογνωμοσύνη στις διαπραγματεύσεις τις οποίες διεξάγει με τρίτες χώρες όσον αφορά τα θέματα ασφάλειας του ευρωπαϊκού συστήματος δορυφορικής ραδιοπλοήγησης.

- να παρέχει συμβουλές για τα παραρτήματα ασφάλειας των συμβάσεων που έχουν συναφθεί και πρόκειται να συναφθούν για την υλοποίηση του συστήματος.

- να παρέχει συμβουλές για τις τεχνικές προδιαγραφές της δημόσιας υπηρεσίας (η «public regulated service») και τις διαδικασίες και τα μέσα εντοπισμού των χρηστών.

- να ορίζει την κρυπτογράφηση η οποία απαιτεί κυβερνητική έγκριση (ανάπτυξη, υλοποίηση, επικύρωση των συνιστωσών κρυπτογράφησης).

- να διεκπεραιώνει κάθε άλλη αποστολή στον εν λόγω τομέα που του αναθέτει το Συμβούλιο.

Άρθρο 22

Σύνθεση και λειτουργία του κέντρου για την ασφάλεια και προστασία

Ο Γενικός Γραμματέας του Συμβουλίου, σε συνεργασία με την Επιτροπή, καθορίζει τη σύνθεση και τους κανόνες λειτουργίας του κέντρου για την ασφάλεια και προστασία και κυρίως τη δυνατότητα εκπροσώπησης της Επιτροπής.

Άρθρο 23

Έναρξη ισχύος

Ο παρών κανονισμός τίθεται σε ισχύ την δέκατη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες

Για το Συμβούλιο

Ο Πρόεδρος

Παράρτημα 1 ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής (ών): ΕΝΕΡΓΕΙΑ ΚΑΙ ΜΕΤΑΦΟΡΕΣ

Δραστηριότητα(-ες): Φάση εγκατάστασης και εκμετάλλευσης του προγράμματος GALILEO

Ονομασια τησ δρασησ: προταση κανονισμου του συμβουλιου σχετικα με τισ διαρθρωσεις διαχειρισης του ευρωπαϊκου προγραμματοσ δορυφορικησ ραδιοπλοηγησησ

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

Στο κεφάλαιο: 03 03 Διευρωπαϊκά Δίκτυα

Δημιουργία της κατάλληλης διάρθρωσης για την εποπτική αρχή (ρυθμιστικός οργανισμός), δηλαδή:

- δημιουργία μιας θέσης 06 03 ΧΧ με ονομασία «εποπτική αρχή»

- δημιουργία μιας θέσης 06 03 ΧΧ με ονομασία «εποπτική αρχή» - Επιχορήγηση στους τίτλους 1 και 2

- δημιουργία μιας θέσης 06 03 ΧΧ με ονομασία «εποπτική αρχή» - Επιχορήγηση στον τίτλο 3

Η επιλογή του άρθρου και των θέσεων, στο κεφάλαιο 06 03, θα καθοριστεί κατά τη διαδικασία του προϋπολογισμού 2006.

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1 Κονδύλια της δράσης: 3,55 εκατομ. EUR/ετησίως σε ΠΑΥ

Τα εν λόγω ετήσια κονδύλια περιλαμβάνονται στις πιστώσεις που είναι εγγεγραμμένες στο άρθρο 06 03 01 για το έτος 2006 (δημοσιονομικά κονδύλια για την περίοδο 2000-2006 που καθορίζονται με κανονισμό), και θα περιλαμβάνονται ενδεχομένως στα δημοσιονομικά κονδύλια για τα μεταγενέστερα οικονομικά έτη.

2.2 Περίοδος υλοποίησης:

Η δράση έχει απροσδιόριστη διάρκεια (ετήσια επιχορήγηση)

2.3 Πολυετής εκτίμηση των δαπανών::

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (χρηματοδοτική παρέμβαση) σε

εκατομ. EUR

>ΘΕΣΗ ΠIΝΑΚΑ>

2.4 Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

x Πρόταση συμβατή με τον ισχύοντα δημοσιονομικό προγραμματισμό (2000/2006)

2.5 Δημοσιονομικές επιπτώσεις επί των εσόδων

x Ουδεμία δημοσιονομική επίπτωση

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Συνθήκη ΕΚ : άρθρο 308

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Είναι επιτακτική ανάγκη να ανατεθεί σε μία δημόσια αρχή η εποπτεία των φάσεων ανάπτυξης και εκμετάλλευσης του ευρωπαϊκού συστήματος δορυφορικής ραδιοπλοήγησης εξαιτίας του στρατηγικού του χαρακτήρα και της ανάγκης μέριμνας για την επαρκή υπεράσπιση και εκπροσώπηση του δημόσιου συμφέροντος.

Η εν λόγω δημόσια αρχή - που ονομάζεται εποπτική αρχή - θα πρέπει να συνάψει τη σύμβαση παραχώρησης με την κοινοπραξία που θα επιλεγεί κατά την ολοκλήρωση της φάσης ανάπτυξης του GALILEO και μεριμνά για την τήρηση από αυτό των υποχρεώσεων που απορρέουν από τη σύμβαση. έχουσα την κυριότητα των διαφόρων συνιστωσών του συστήματος, θα παραχωρήσει το δικαίωμα χρήσης στον ανάδοχο για τη διάρκεια της σύμβασης παραχώρησης.

Θα είναι υπεύθυνη για τη διαχείριση και τον έλεγχο της χρήσης των κοινοτικών πόρων που θα χρησιμοποιηθούν στο πρόγραμμα.

Λαμβανομένης υπόψη της σπουδαιότητας της ασφάλειας και προστασίας του συστήματος, θα θεσπίσει με το κέντρο κρίσης που αναφέρεται στο άρθρο 20 και τον ανάδοχο διαδικασίες με σκοπό την τήρηση των κανόνων στους τομείς αυτούς.

Θα συντονίζει τις δράσεις και θέσεις που θα υποστηρίξουν από τα κράτη μέλη τα οποία έχουν καταθέσει στην Διεθνή Ένωση Τηλεπικοινωνιών φακέλους που αφορούν τη χρήση των συχνοτήτων που είναι αναγκαίες για τη λειτουργία του συστήματος. εξάλλου, τα κράτη μέλη αυτά θα διαβιβάσουν στην εποπτική αρχή το δικαίωμα παραχώρησης της αποκλειστικής χρήσης στον ανάδοχο.

Παράλληλα, η εποπτική αρχή επικουρεί την Επιτροπή σε όλους τους τομείς οι οποίοι άπτονται του προγράμματος δορυφορικής ραδιοπλοήγησης, κυρίως σε περίπτωση που καταστεί αναγκαία η θέσπιση νομοθετικών ή κανονιστικών μέτρων.

5.1.2 Διατάξεις σχετικά με την εκ των προτέρων αξιολόγηση

Το προτεινόμενο διατακτικό είναι απόρροια συζητήσεων με όλους τους φορείς οι οποίοι εμπλέκονται στο πρόγραμμα GALILEO και στο πλαίσιο που καθορίστηκε στα συμπεράσματα του Συμβουλίου Μεταφορών της 4ης και 5ης Απριλίου 2001.

5.2 Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

Για την επίτευξη του στόχου που αναφέρεται στο άρθρο 2, η εποπτική αρχή ασκεί τα ακόλουθα καθήκοντα:

- λειτουργεί ως εκχωρούσα αρχή σε σχέση με τον ιδιωτικό ανάδοχο ο οποίος είναι επιφορτισμένος με την υλοποίηση και διαχείριση των φάσεων εγκατάστασης και εκμετάλλευσης του προγράμματος. στο πλαίσιο αυτό, συνάπτει με τον ανάδοχο τη σύμβαση παραχώρησης. μεριμνά για την τήρηση εκ μέρους του αναδόχου της σύμβασης παραχώρησης και της συνημμένης συγγραφής υποχρεώσεων. παραχωρεί στον ανάδοχο το δικαίωμα χρήσης για τη διάρκεια παραχώρησης των ενσώματων και ασώματων στοιχείων που αναφέρονται στην παράγραφο 2 του παρόντος άρθρου.

- διαχειρίζεται τους κοινοτικούς πόρους που διατίθενται στο ευρωπαϊκό πρόγραμμα δορυφορικής ραδιοπλοήγησης κατά τη διάρκεια των φάσεων οι οποίες διαδέχονται τη φάση ανάπτυξης.

- επικουρεί το κέντρο για την ασφάλεια έναντι ατυχημάτων και κακόβουλων πράξεων που προβλέπεται στο άρθρο 22 στον έλεγχο της τήρησης εκ μέρους του αναδόχου των κανόνων ασφαλείας.

- ενεργεί ως θεματοφύλακας όλων των συχνοτήτων που είναι αναγκαίες για τη λειτουργία του συστήματος και διασφαλίζει το συντονισμό των δράσεων των κρατών μελών προς το σκοπό αυτό. είναι ο συνομιλητής του αναδόχου σε θέματα χρήσης των συχνοτήτων αυτών.

- διεκπεραιώνει κάθε άλλη αποστολή που της ανατίθεται από την Επιτροπή.

Όλα τα έσοδα και οι δαπάνες της εποπτικής αρχής αποτελούν αντικείμενο προβλέψεων για κάθε οικονομικό έτος, το οποίο συμπίπτει με το ημερολογιακό έτος, και οι οποίες εγγράφονται στον προϋπολογισμό της.

Ο προϋπολογισμός είναι ισοσκελισμένος από πλευράς εσόδων και δαπανών. Τα έσοδα της εποπτικής αρχής περιλαμβάνουν, με την επιφύλαξη άλλων εσόδων και τελών που πρόκειται να καθοριστούν, επιδότηση της Κοινότητας η οποία εγγράφεται στον γενικό προϋπολογισμό της Ευρωπαϊκής Κοινότητας με σκοπό να εξασφαλίσει τον ισοσκελισμό μεταξύ εσόδων και δαπανών.

Οι δαπάνες της εποπτικής αρχής περιλαμβάνουν κυρίως την αμοιβή του προσωπικού, τις διοικητικές δαπάνες και τις δαπάνες υποδομής, τα έξοδα λειτουργίας και τα έξοδα σχετικά με τη λειτουργία της επιστημονικής και τεχνικής επιτροπής και τις συμβάσεις που συνάπτονται με ιδρύματα ή εταιρείες οι οποίες έχουν ως αποστολή την εφαρμογή του ευρωπαϊκού προγράμματος ραδιοφωνικής ραδιοπλοήγησης GALILEO.

5.3 Λεπτομέρειες υλοποίησης

To νομικό καθεστώς της εποπτικής αρχής πρέπει να της παρέχει τη δυνατότητα να λειτουργεί ως νομικό πρόσωπο για τη διεκπεραίωση της αποστολή της.

1. Το διοικητικό συμβούλιο θα είναι το όργανο καθοδήγησης της εποπτικής αρχής. Το διοικητικό συμβούλιο αποτελείται από δώδεκα μέλη. Έξι από αυτά ορίζει η Επιτροπή και έξι το Συμβούλιο. Η θητεία είναι πενταετής και ανανεώσιμη άπαξ.

Της εποπτικής αρχής προΐσταται ένας διευθυντής τον οποίο ορίζει το διοικητικό συμβούλιο για περίοδο πέντε ετών. η θητεία του δύναται να ανανεωθεί άπαξ. Ο διευθυντής είναι ο νόμιμος αντιπρόσωπος της εποπτικής αρχής.

Θα πρέπει επίσης να προβλεφθεί η δυνατότητα δημιουργίας μιας επιστημονικής και τεχνικής επιτροπής επιφορτισμένης με καθήκοντα μελετών και εμπειρογνωμοσύνης. Με αίτηση του διοικητικού συμβουλίου, η επιστημονική και τεχνική επιτροπή είναι δυνατόν να κληθεί

- να γνωμοδοτήσει επί τεχνικών θεμάτων ή επί προτάσεων οι οποίες συνεπάγονται σημαντική αλλαγή στην έννοια του ευρωπαϊκού συστήματος δορυφορικής ραδιοπλοήγησης.

- να υποβάλει συστάσεις για τον εκσυγχρονισμό του συστήματος.

- να διεκπεραιώσει κάθε άλλο καθήκον αναγκαίο για την ανάπτυξη της εμπειρογνωμοσύνης στον τομέα της ραδιοφωνικής ραδιοπλοήγησης.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Τρόπος υπολογισμού του συνολικού κόστους της δράσης (Θα καθοριστεί από την ΓΔ BUDG και την ΓΔ ADMIN)

Το ετήσιο κόστος της εποπτικής αρχής θα καλυφθεί από επιδοτήσεις της Κοινότητας. Τα διάφορα είδη δαπανών είναι δυνατόν να αναλυθούν με τον εξής τρόπο:

Έξοδα προσωπικού

Ο προτεινόμενος προϋπολογισμός αντιστοιχεί σε εκτιμώμενο προσωπικό 20 υπαλλήλων [6] . Η αξιολόγηση αυτή βασίζεται σε σύγκριση με άλλες διαρθρώσεις οι οποίες συνδέονται με τη διαχείριση του προγράμματος GALILEO (όπως είναι η προσωρινή διάρθρωση GISS και η κοινή επιχείρηση GALILEO).

[6] Οι υπάλληλοι θα προσληφθούν ως έκτακτο προσωπικό, σύμφωνα με τους κανόνες που εφαρμόζονται στο προσωπικό της Επιτροπής.

Η αξιολόγηση των δαπανών προσωπικού βασίζεται στο ετήσιο κόστος για τις κατηγορίες A3, A4-5, A6-7, B2-3, C1-3. Η μεγάλη αναλογία υπαλλήλων βαθμού Α αντικατοπτρίζει το υψηλό επίπεδο επιστημονικής δεξιότητας το οποίο είναι αναγκαίο για την ορθή εκτέλεση των καθηκόντων που έχουν ανατεθεί στην εποπτική αρχή.

>ΘΕΣΗ ΠIΝΑΚΑ>

Οι συνολικές ετήσιες δαπάνες προσωπικού εκτιμώνται σε 2,2 εκατομ. EUR λαμβάνοντας ως μέσο κόστος εκείνο του προσωπικού της Ευρωπαϊκής Επιτροπής, δηλαδή 0,108 εκατομ. EUR ετησίως, το οποίο περιλαμβάνει τα έξοδα για κτιριακές εγκαταστάσεις και για συναφείς διοικητικές δαπάνες (ταχυδρομικά έξοδα, τηλεπικοινωνίες, ΤΠ, κλπ.).

Κόστος εξοπλισμού

Τα έξοδα σχετικά με την απόκτηση κινητών αγαθών και τα συναφή έξοδα δεν θα είναι πολύ υψηλά δεδομένου ότι όλος ο εξοπλισμός που θα αγοραστεί στο πλαίσιο της λειτουργίας της κοινής επιχείρησης GALILEO θα μεταβιβαστεί στην εποπτική αρχή. Κατά συνέπεια, δημιουργείται πρόβλεψη 150.000 EUR ετησίως για να καλυφθούν οι συμπληρωματικές ανάγκες.

Κόστος λειτουργίας

Το κόστος αυτό καλύπτει τις συνεδριάσεις, τις μελέτες και τα έξοδα μετάφρασης και δημοσίευσης, καθώς και τα έξοδα δημοσίων σχέσεων. Σύμφωνα με μια πρώτη εκτίμηση, τα έξοδα λειτουργίας ανέρχονται σε 1 εκατομ. EUR ετησίως.

Έξοδα αποστολών

Τα καθήκοντα που καλείται να διεκπεραιώσει η εποπτική αρχή απαιτούν μετακινήσεις εντός και εκτός της Ευρωπαϊκής Ένωσης (έξοδα μεταφοράς και έξοδα διαμονής). Ο προϋπολογισμός των εξόδων για αποστολές εκτιμάται σε 200.000 EUR ετησίως. Οι εκτιμήσεις αυτές καθορίστηκαν με βάση το πραγματικό μέσο κόστος αποστολών για την ΓΔ TREN.

6.2 Κατανομή ανά στοιχείο της δράσης (Θα προσδιοριστεί από την ΓΔ BUDG και την ΓΔ ADMIN)

Πιστώσεις ανάληψης υποχρεώσεων σε ευρώ (τρέχουσες τιμές)

>ΘΕΣΗ ΠIΝΑΚΑ>

6.3 Χρονοδιάγραμμα πιστώσεων ανάληψης υποχρεώσεων / πιστώσεων πληρωμών

σε εκατομ. ευρώ

>ΘΕΣΗ ΠIΝΑΚΑ>

7. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

Η διαχείριση των πόρων που διατίθενται στην εποπτική αρχή αποτελεί αντικείμενο ελέγχου εκ μέρους του Ελεγκτικού Συνεδρίου (άρθρο 12), του Ευρωπαϊκού Κοινοβουλίου (άρθρο 12) και της Υπηρεσία Καταπολέμησης της Απάτης (άρθρο 14).

8. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

βλέπε σημείο 7 ανωτέρω.